## Rješenje o odobrenju prospekta o izdavanju obveznica javnom ponudom, u nematerijaliziranom obliku, na ime, u ukupnom iznosu od 750.000.000,00 kn...

### NN 64/2006 (7.6.2006.), Rješenje o odobrenju prospekta o izdavanju obveznica javnom ponudom, u nematerijaliziranom obliku, na ime, u ukupnom iznosu od 750.000.000,00 kn...

# HRVATSKA AGENCIJA ZA NADZOR FINANCIJSKIH USLUGA

**1559**

Sukladno odredbama članka 15. stavka 1. točke 4. alineje 1. i članka 8. stavka
1. Zakona o Hrvatskoj agenciji za nadzor financijskih usluga (»Narodne novine«
broj 140/05), članka 22. stavka 4. i članka 96. stavka 4. Zakona o tržištu
vrijednosnih papira (»Narodne novine« broj 84/02), a temeljem zahtjeva
trgovačkog društva NEXE GRUPA d.d., Našice, Braće Radić 200, za odobrenje
prospekta o izdavanju obveznica javnom ponudom i odobrenje objavljivanja
podataka prilikom uvrštenja obveznica u prvu kotaciju Zagrebačke burze d.d.
Zagreb, Uprava Hrvatske agencije za nadzor financijskih usluga, na sjednici
održanoj 2. lipnja 2006. godine, donijela je

## RJEŠENJE

1. Trgovačkom društvu NEXE GRUPA d.d., Našice, Braće Radić 200, odobrava se
prospekt o izdavanju obveznica javnom ponudom, u nematerijaliziranom obliku, na
ime, u ukupnom iznosu od750.000.000,00 kn, u denominaciji od 1 kn, dospijeća
2011. godine.
2. Trgovačkom društvu NEXE GRUPA d.d., Našice, Braće Radić 200, odobrava se
objavljivanje podataka iz prospekta iz točke 1. ovog Rješenja, prilikom
uvrštenja obveznica u prvu kotaciju Zagrebačke burze d.d. Zagreb, a nakon što
Hrvatskoj agenciji za nadzor financijskih usluga u roku od 7 dana od isteka roka
za uplatu obveznica, dostavi obavijest o broju i postotku upisanih i uplaćenih
obveznica te osobama koje su upisale i uplatile obveznice.
3. Ovo Rješenje objaviti će se u »Narodnim novinama«.

```
Obrazloženje
```

Trgovačko društvo NEXE GRUPA d.d., Našice, Braće Radić 200 (u daljnjem tekstu:
Izdavatelj), podnijelo je 8. svibnja 2006. godine, Zahtjev za odobrenje
prospekta o izdavanju obveznica javnom ponudom i odobrenje objavljivanja
podataka prilikom uvrštenja obveznica u prvu kotaciju Zagrebačke burze d.d.
Zagreb, a 29. svibnja i 2. lipnja 2006. godine, dopune toga Zahtjeva, sukladno
odredbama Zakona o tržištu vrijednosnih papira (u daljnjem tekstu: Zakon) i
Pravilnika o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, u daljnjem tekstu: Pravilnik).
Sukladno Odluci Izdavatelja od 28. veljače 2006. godine o izdanju korporativnih
obveznica, Izdavatelj izdaje obveznice, javnom ponudom, u nematerijaliziranom
obliku, na ime, u ukupnom nominalnom iznosu od 750.000.000,00 kn u denominaciji
od 1 kn, dospijeća 2011. godine. NAŠICECEMENT d.d. sa sjedištem u Našicama
garantira (solidarnim jamstvom) za sve obveze Izdavatelja po obveznicama.
Razdoblje upisa traje 5 radnih dana od dana objave javnog poziva na upis u
dnevnim novinama. Razdoblje uplate trajat će jedan radni dan počevši od drugog
radnog dana nakon zatvaranja razdoblja upisa. Sredstva primljena na ime upisa
obveznica bit će uplaćena na dan uplate prema instrukciji plaćanja koju će
agenti, pokrovitelji izdanja i suaranžer izdanja pravodobno poslati
investitorima dan nakon zatvaranja razdoblja upisa. Dan uplate je datum izdanja
obveznica. Agenti i pokrovitelji izdanja su Privredna banka Zagreb d.d., Zagreb,
Račkoga 6, Zagrebačka banka d.d., Zagreb, Paromlinska 2 i Raiffeisenbank Austria
d.d., Zagreb, Petrinjska 59, a suaranžer izdanja je HVB Splitska banka d.d.,
Split, Ruđera Boškovića 16.
Izdavatelj je uplatio administrativnu pristojbu i naknadu, sukladno Odluci o
vrsti i visini administrativnih pristojbi i naknada Hrvatske agencije za nadzor
financijskih usluga (»Narodne novine« br. 46/06).
U provedenom postupku utvrđeno je da su Zahtjevu Izdavatelja za odobrenje
prospekta o izdavanju obveznica javnom ponudom i za odobrenje objavljivanja
podataka prilikom uvrštenja obveznica u prvu kotaciju Zagrebačke burze d.d.
Zagreb, priloženi svi prilozi propisani Zakonom i Pravilnikom i da podneseni
Prospekt sadrži sve podatke u skladu s odredbama članka 21. Zakona, te da isti
podaci mogu biti objavljeni prilikom uvrštenja obveznica u prvu kotaciju
Zagrebačke burze d.d. Zagreb.
Ocjenjujući utvrđeno činjenično stanje, Agencija smatra da su ispunjeni uvjeti
za odobrenje prospekta o izdavanju obveznica Izdavatelja javnom ponudom i
odobrenje objavljivanja podataka prilikom uvrštenja obveznica u prvu kotaciju
Zagrebačke burze d.d. Zagreb, te je sukladno odredbama članka 22. stavka 4. i
članka 96. stavka 4. Zakona, riješeno kao u točkama 1. i 2. izreke.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«, stoga je
odlučeno kao u točki 3. izreke.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja, sukladno odredbi članka 19. stavka 2. Zakona o Hrvatskoj
agenciji za nadzor financijskih usluga.

Klasa: UP/I-450-08/06-11/14
Urbroj: 326-101/06-6
Zagreb, 2. lipnja 2006.

Predsjednik Uprave
**Ante Samodol**, v. r.

Rješenje, NN 64/2006-1559
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)